**Likumprojekta “Grozījumi Iepakojuma likumā”  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Parlamenta un Padomes 2015. gada 29. aprīļa direktīva 2015/720/ES, ar ko groza direktīvu 94/62/EK attiecībā uz vieglās plastmasas iepirkumu maisiņu patēriņa samazināšanu (turpmāk – Direktīva 2015/720/ES). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Vides aizsardzības un reģionālās attīstības ministrija (turpmāk – VARAM) vērtēja paaugstināto dabas resursu nodokļa (turpmāk – nodokli) likmju piemērošanas efektivitāti attiecībā uz plastmasas iepirkumu maisiņiem, kā arī citus iespējamos instrumentus plastmasas iepirkumu maisiņu patēriņa samazināšanai atbilstoši Direktīvai 2015/720/ES.  Pēc VARAM pasūtījuma veiktajā SIA “*Geo Consultants*” pētījumā “Novērtējums par sadzīves, bīstamo un ražošanas atkritumu sastāvu atkritumu apsaimniekošanas reģionos, atsevišķu atkritumu veidu apsaimniekošanu un atkritumu poligonos apglabājamo atkritumu daudzuma samazināšanas iespējām” (avots: <http://www.varam.gov.lv/lat/publ/petijumi/petijumi_vide/?doc=24933>) tika konstatēts, ka kopējais svars un daudzums plastmasas iepirkumu maisiņiem, kuru viena maisiņa svars nepārsniedz 0,003 kilogramus, 2015. gadā, salīdzinot ar 2010. gadu, ir palielinājies par 57 %, savukārt tiem maisiņiem, kuru viena maisiņa svars ir lielāks par 0,003 kilogramiem, kopējais svars un daudzums par šo periodu palielinājies par 35 %. Pētījumā tika secināts, ka ir nepieciešams:  1) ierobežot plastmasas vienreizlietojamo maisiņu pieejamību tirdzniecības vietās, izsniegt tos tikai pēc pircēja lūguma vai pie kases;  2) piemērot maksu par plastmasas vienreizlietojamajiem maisiņiem;  3) izmantot papīra iepakojumu plastmasas maisiņu vietā.  Saskaņā ar Valsts vides dienesta sniegto informāciju 2016. un 2017. gadā[[1]](#footnote-1) tirdzniecības vietās tika realizēts vai izplatīts šāds plastmasas iepirkumu maisiņu daudzums:   |  |  |  | | --- | --- | --- | | **Maisiņu veidi** | **2016. gads (kg)** | **2017. gads(kg)** | | Plastmasas maisiņi, kuru viena maisiņa svars nepārsniedz 0,003 kilogramus | 1735280 | 173157 | | Plastmasas maisiņi, kuru viena maisiņa svars ir lielāks par 0,003 kilogramus | 2112780 | 1967340 |   Ievērojot minēto, nepieciešams noteikt papildu pasākumus plastmasas iepirkumu maisiņu patēriņa samazināšanai, lai sasniegtu Direktīvā 2015/720/ES nospraustos mērķus.  **Likumprojekta mērķis – nodrošināt efektīvu Direktīvas 2015/720 prasību pārņemšanu attiecībā uz vieglās plastmasas iepirkumu maisiņu patēriņa samazināšanu.**  Latvija, izmantojot rīcības brīvību, paredz no diviem Direktīvā 2015/720 ietvertajiem pasākumiem īstenot tādu instrumentu pieņemšanu, kuri līdz 2018. gada 31. decembrim nodrošina, ka vieglās plastmasas iepirkumu maisiņus preču vai ražojumu tirdzniecības vietās neizsniedz bez maksas, ja vien nav īstenoti vienlīdz efektīvi instrumenti. Ar likumprojektu “Grozījumi Iepakojuma likumā” (turpmāk – Likumprojekts)tiks pārņemtas Latvijas normatīvajos aktos Direktīvā 2015/720/ES noteiktās definīcijas par plastmasas iepirkumu maisiņiem un to materiāliem. Šobrīd plastmasas iepirkumu maisiņu un vieglās plastmasas iepirkumu maisiņu definīcijas ir noteiktas Dabas resursu nodokļa likumā. Ar plānotajiem grozījumiem Dabas resursu nodokļa likumā tās tiks izslēgtas, lai nedublētu normatīvo regulējumu.  Praksē konstatēta nepieciešamība saņemt informāciju no iepakotājiem par izlietotā iepakojuma veidiem un apjomiem, kurus tie nenodod atkritumu apsaimniekotājam. Tas ir saistīts ar to, ka Valsts vides dienestam ir nepieciešama pilnīga informācijā par izlietotā iepakojuma sagatavošanu atkārtotai izmantošanai, pārstrādei vai reģenerācijai.  Likumprojekts paredz, ka:  1) komersanti tirdzniecības vietās plastmasas iepirkumu maisiņus patērētājiem neizsniedz bez maksas, izņemot ļoti vieglās plastmasas (materiāla biezums nepārsniedz 15 mikronus) iepirkumu maisiņus, kas pilda primārā iepakojuma funkciju un atrodas tiešā saskarē ar produktu;  2) komersanti tirdzniecības vietās aizvieto vieglās plastmasas (izņemot ļoti vieglās plastmasas) iepirkumu maisiņus, kas nav izgatavoti no bioloģiski noārdāmas plastmasas, ar iepakojumu no cita veida izejmateriāliem, kā arī informē patērētājus par nepieciešamību samazināt primārā iepakojuma un iepirkumu maisiņu patēriņu;  3) iepakotāji sniegs informāciju par realizētajiem izlietotā iepakojuma veidiem un apjomiem, kurus tas nenodod atkritumu apsaimniekotājam. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM |
| 4. | Cita informācija | Šīs anotācijas I sadaļas 2. punktā norādītais pētījums ir pieejams VARAM tīmekļvietnē:  <http://www.varam.gov.lv/lat/publ/petijumi/petijumi_vide/?doc=24933> |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, kas tirdzniecības vietās patērētājiem izsniedz plastmasas iepirkumu maisiņus, un šo maisiņu patērētāji. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertajam regulējumam būs pozitīva ietekme uz vidi. Likumprojekta prasības veicinās iepirkumu maisiņu pārdomātu izvēli, kā arī veicinās atkritumu apjoma samazināšanu un bioplatmasas izejmateriālu ražošanu.  Likumprojekts precizē spēkā esošo normatīvo regulējumu attiecībā uz prasību sniegt informāciju par izlietotā iepakojuma apsaimniekošanu.  Saskaņā ar komersantu sniegto informāciju jau no 2018. gada tiek plānots:  1) rīkot informatīvās kampaņas pircējiem, aicinot izvēlēties videi draudzīgu iepakojumu un domāt par to patēriņu ikdienā;  2) augļu un dārzeņu zonā izvērtēt iespējas izvēlēties videi draudzīgāku iepakojumu, pakāpeniski nomainot esošo;  3) plastmasas iepirkumu maisiņiem pie kases palielināt cenu, paralēli palielinot papīra iepirkumu maisiņu piedāvājumu un nodrošinot zemāku cenu attiecībā pret plastmasas iepirkumu maisiņiem.  Ievērojot minēto, var secināt, ka Likumprojektā ietvertajam regulējumam nebūs ietekmes uz tautsaimniecību, tas neradis papildu administratīvo slogu komersantiem un institūcijām.  Likumprojekta prasībām nebūs arī ietekmes uz patērētāju veselību. Plastmasas iepirkumu maisiņu patēriņa samazināšanas pasākumi nav attiecināmi uz ļoti vieglās plastmasas iepirkumu maisiņiem, kuri nepieciešami higiēnas nolūkos vai paredzēti vaļējas pārtikas primārai iepakošanai, kad to izmantošana palīdz novērst pārtikas izšķērdēšanu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Paralēli Likumprojektam ir uzsākta likumprojekta “Grozījumi Dabas resursu nodokļa likumā” izstrāde. |
| 2. | Atbildīgā institūcija | VARAM |
| 3. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Eiropas Parlamenta un Padomes 2015. gada 29. aprīļa direktīva 2015/720/ES, ar ko groza direktīvu 94/62/EK attiecībā uz vieglās plastmasas iepirkumu maisiņu patēriņa samazināšanu *(OVL 115, 06.05.2015. p.11).*  Direktīvas 2015/720/ES normu pārņemšanas termiņš bija 2016. gada 27. novembris. Latvija ir pārņēmusi Direktīvas 2015/720/ES prasības ar grozījumiem Dabas resursu nodokļa likumā, kurus Latvijas Republikas Saeima ir pieņēmusi 2016. gada 15. decembrī un kuri stājās spēkā 2017. gada 1. janvārī. Par Latvijas izpildes pasākumu tika paziņots Eiropas Komisijas Ģenerālsekretariātam 2016. gada 30. decembrī. Savukārt ar Likumprojektu ir paredzēti papildu pasākumi plastmasas iepirkumu maisiņu patēriņa samazināšanai, lai sasniegtu Direktīvā 2015/720/ES nospraustos mērķus. | | |
| 2. | Citas starptautiskās saistības | | Projekts šo jomu neskar. | | |
| 3. | Cita informācija | | Nav | | |
| **1. tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Direktīva 2015/720/ES Eiropas Parlamenta un Padomes 2015. gada 29. aprīļa direktīva 2015/720/ES, ar ko groza direktīvu 94/62/EK attiecībā uz vieglās plastmasas iepirkumu maisiņu patēriņa samazināšanu | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1. panta 1. punkta “1.a” apakšpunkts | | Dabas resursu nodokļa likuma 1. panta 11. punkts | | Atbilst pilnībā | Nav noteiktas stingrākas prasības |
| 1. panta 1. punkta “1.b” apakšpunkts | | 1. punkts (1. panta 9. punkts) | | Atbilst pilnībā | Nav noteiktas stingrākas prasības |
| 1. panta 1. punkta “1.c” apakšpunkts | | 1. punkts (1. panta 10. punkts) | | Atbilst pilnībā | Nav noteiktas stingrākas prasības |
| 1. panta 1. punkta “1.d” apakšpunkts | | 1. punkts (1. panta 11. punkts) | | Atbilst pilnībā | Nav noteiktas stingrākas prasības |
| 1. panta 1. punkta “1.e” apakšpunkts | | 1. punkts (1. panta 12. punkts) | | Atbilst pilnībā | Nav noteiktas stingrākas prasības |
| 1. panta 2. punkts (attiecībā uz dalībvalstu veiktajiem pasākumiem) | | 2. punkts (12. panta 5. punkts) un 3. punkts (12.1 pants) | | Atbilst pilnībā | Nav noteiktas stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Latvija, izmantojot rīcības brīvību, paredz no diviem pasākumiem īstenot tādu instrumentu pieņemšanu, kuri līdz 2018. gada 31. decembrim nodrošina, ka vieglās plastmasas iepirkumu maisiņus preču vai ražojumu tirdzniecības vietās neizsniedz bez maksas, ja vien nav īstenoti vienlīdz efektīvi instrumenti. Minētajos pasākumos var neiekļaut ļoti vieglās plastmasas iepirkumu maisiņus. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Likumprojekts ir uzskatāms par tehnisko noteikumu projektu, par kuru jāsniedz informācija Eiropas Komisijai saskaņā ar Ministru kabineta 2010. gada 23. februāra instrukcijā Nr. 1 “Kārtība, kādā valsts pārvaldes iestādes sniedz informāciju par tehnisko noteikumu projektiem” (turpmāk – instrukcija) noteikto kārtību.  Saskaņā ar instrukcijas 7. punktu Likumprojekts tiks iesniegts Ekonomikas ministrijai paziņošanai Eiropas Komisijai pirms izskatīšanas Ministru kabinetā.  Likumprojekts tiks iesniegts Eiropas Komisijai arī saskaņā ar Eiropas Parlamenta un Padomes 1994. gada 20. decembra Direktīvas 94/62/EK par iepakojumu un izlietoto iepakojumu 16. pantu. | | | |
| Cita informācija | | Nav | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par Likumprojektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļvietnē. |
| 2. | Sabiedrības līdzdalība projekta izstrādē | Likumprojekts 2017. gada 5. decembrī ievietots VARAM tīmekļvietnē [www.varam.gov.lv](http://www.varam.gov.lv) , paziņojot par sabiedrības līdzdalības iespējam Likumprojekta izstrādes procesā. |
| 3. | Sabiedrības līdzdalības rezultāti | Latvijas Pārtikas tirgotāju asociācija sniedza priekšlikumus par Likumprojektu, kas iespēju robežās ir ņemti vērā un izstrādāti Likumprojektā. Citi priekšlikumi un viedokļi par Likumprojektu netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM sadarbībā ar Valsts Vides dienestu. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neietekmē iesaistīto institūciju funkcijas un uzdevumus.  Likumprojekts neparedz jaunu institūciju izveidi, likvidāciju vai reorganizāciju. |
| 3. | Cita informācija | Nav |

Vides aizsardzības un

reģionālās attīstības ministrs Kaspars Gerhards

Alekse 67026479

[tatjana.alekse@varam.gov.lv](mailto:tatjana.alekse@varam.gov.lv)

1. Provizoriskie dati [↑](#footnote-ref-1)